**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2016-03-29 Nr. T-3

Posėdžio data – 2016 m. vasario 25 d.

Posėdžio pradžia – 9.00 val.

Posėdžio pirmininkas – V. Grubliauskas.

Posėdžio sekretorius – M. Vitkus.

Klaipėdiečių tribūnoje pasisako: A. Janutienė, R. Senavaitienė, V. Jurgelevičienė,  
R. Žiubrys.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 29 Tarybos nariai, nedalyvauja: S. Gentvilas, V. Žvikienė. Posėdyje dalyvaujančių Tarybos narių ir svečių sąrašai pridedami (1-3 priedai).

SVARSTYTA. Darbotvarkės tvirtinimas.

V. Grubliauskas informuoja, kad pagrindinėje darbotvarkėje yra 22 klausimai, papildomų klausimų – 5.

S. Budinas siūlo išbraukti 8 darbotvarkės klausimą „Dėl Klaipėdos miesto savivaldybei skirtų mokinio krepšelio lėšų paskirstymo ir naudojimo tvarkos aprašo patvirtinimo“.

V. Grubliauskas siūlo apsispręsti dėl pritarimo S. Budino siūlymui. Bendru sutarimu pritarta siūlymui.

Balsavimu (už – 29, prieš – 0, susilaikė – 0) patvirtinta darbotvarkė su pakeitimu.

DARBOTVARKĖ:

1. Dėl miško žemės pavertimo kitomis naudmenomis. Pranešėja R. Gružienė.

2. Dėl tarnybinio atlyginimo koeficiento nustatymo švietimo įstaigos vadovui. Pranešėja J. Grigaitienė.

3. Dėl tarnybinio atlyginimo koeficiento nustatymo švietimo įstaigų vadovams. Pranešėja J. Grigaitienė.

4. Dėl Klaipėdos miesto savivaldybės tarybos 2015 m. birželio 11 d. sprendimo Nr. T2-141 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimo. Pranešėja A. Liesytė.

5. Dėl Klaipėdos miesto savivaldybės tarybos 2015 m. liepos 31 d. sprendimo Nr. T2‑192 ,,Dėl Klaipėdos miesto smulkiojo ir vidutinio verslo tarybos prie Klaipėdos miesto savivaldybės tarybos sudarymo“ pakeitimo. Pranešėja A. Čėsnienė.

6. Dėl atstovų delegavimo į Vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, komisiją. Pranešėja L. Prižgintienė.

7. Dėl Klaipėdos miesto savivaldybės tarybos 2015 m. spalio 29 d. sprendimo Nr. T2-272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimo. Pranešėja L. Prižgintienė.

8. Dėl Paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso nuostatų ir konkurso organizavimo komisijos darbo reglamento patvirtinimo. Pranešėja I. Šakalienė.

9. Dėl Klaipėdos miesto savivaldybės tarybos 2013 m. lapkričio 28 d. sprendimo Nr. T2‑300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimo. Pranešėja J. Uptienė.

10. Dėl Klaipėdos miesto savivaldybės tarybos 2009 m. gegužės 29 d. sprendimo Nr. T2‑237 „Dėl Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“ pakeitimo. Pranešėja J. Uptienė.

11. Dėl Klaipėdos miesto savivaldybės tarybos 2015 m. vasario 19 d. sprendimo Nr. T2-22 „Dėl Licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“ pripažinimo netekusiu galios. Pranešėja J. Uptienė.

12. Dėl socialinio būsto nuomos sąlygų pakeitimo. Pranešėja D. Netikšienė.

13. Dėl Savivaldybės būsto nuomos sąlygų pakeitimo. Pranešėja D. Netikšienė.

14. Dėl pritarimo dalyvauti regiono projekte „Geriamojo vandens tiekimo ir nuotekų tvarkymo infrastruktūros rekonstravimas ir plėtra Klaipėdos mieste“. Pranešėja E. Jurkevičienė.

15. Dėl lauko apšvietimo elektros tinklų perėmimo Klaipėdos miesto savivaldybės nuosavybėn. Pranešėjas E. Simokaitis.

16. Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms. Pranešėjas E. Simokaitis.

17. Dėl turto perėmimo Klaipėdos miesto savivaldybės nuosavybėn. Pranešėjas E. Simokaitis.

18. Dėl turto perėmimo Klaipėdos miesto savivaldybės nuosavybėn. Pranešėjas E. Simokaitis.

19. Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo. Pranešėjas E. Simokaitis.

20. Dėl Klaipėdos miesto savivaldybės turto investavimo ir VšĮ „Klaipėdos keleivinis transportas“ dalininko kapitalo didinimo. Pranešėjas E. Simokaitis.

21. Dėl Klaipėdos miesto savivaldybės turto investavimo ir AB „Klaipėdos energija“ įstatinio kapitalo didinimo. Pranešėjas E. Simokaitis.

22. Dėl Klaipėdos miesto savivaldybės tarybos 2015 m. liepos 10 d. sprendimo Nr. T2-172 „Dėl Klaipėdos miesto savivaldybės visuomeninės administracinių ginčų komisijos sudarymo“ pakeitimo. Pranešėjas M. Vitkus.

23. Dėl Antikorupcijos komisijos pirmininko skyrimo. Pranešėjas M. Vitkus.

24. Dėl pritarimo dalyvauti projekte „Pažink vakarų krantą“ partnerio teisėmis. Pranešėja   
V. Jakubauskytė-Andriulienė.

25. Dėl pritarimo dalyvauti projekte „Gynybinio ir gamtos paveldo keliai“ partnerio teisėmis. Pranešėja V. Jakubauskytė-Andriulienė.

26. Dėl Klaipėdos miesto savivaldybės tarybos 2015 m. gruodžio 22 d. sprendimo   
Nr. T2-349 „Dėl paviršinių (lietaus) nuotekų tinklų ir įrenginių tvarkytojo paskyrimo“ pakeitimo. Pranešėja I. Šakalienė.

A. Staponkienė pagarsina Klaipėdos miesto savivaldybės tarybos Etikos komisijos įpareigojimą.

L. Girskienė pagarsina Vyriausiosios tarnybinės etikos komisijos nutarimą.

N. Puteikienė pasisako apie Klaipėdos miesto savivaldybės tarybos kolegijos funkcijas ir jos priimamus sprendimus.

A. Vaišvila įteikia V. Titovui knygą.

1. SVARSTYTA. Miško žemės pavertimo kitomis naudmenomis.

Pranešėja – R. Gružienė, Žemėtvarkos skyriaus vyriausioji specialistė. Aiškina, kad pagal Klaipėdos miesto savivaldybės 2016-2018 m. strateginio veiklos plano Susisiekimo sistemos priežiūros ir plėtros programos priemonę „Labrenciškės g., Martyno Jankaus g. rekonstravimas bei naujo kelio nuo Martyno Jankaus g. iki Pamario g. tiesimas“ 2016 m. numatoma baigti rengti techninį projektą. Iki projekto pabaigos ir statybą leidžiančio dokumento išdavimo turi būti atliktos visos procedūros dėl miško žemės pavertimo kitomis naudmenomis.

NUSPRĘSTA. Pritarti sprendimo projektui. Priimti sprendimą dėl miško žemės pavertimo kitomis naudmenomis:

„1. Paversti kitomis naudmenomis valstybinės miško žemės, patikėjimo teise valdomos valstybės įmonės Kretingos miškų urėdijos, 3,85 ha ir 1,56 ha dydžio plotus, nesuformuotus atskirais žemės sklypais. Detaliuoju planu suplanuotų žemės sklypų pagrindinė žemės naudojimo paskirtis – kita, naudojimo būdas – susiekimo ir inžinerinių tinklų koridorių teritorijos.

2. Nustatyti, kad už miško žemės pavertimą kitomis naudmenomis kompensuojama pinigais, kompensacijos dydis:

2.1. už 3,85 ha plotą – 92 674 (devyniasdešimt du tūkstančiai šeši šimtai septyniasdešimt keturi) Eur;

2.2. už 1,56 ha plotą – 38 863 (trisdešimt aštuoni tūkstančiai aštuoni šimtai šešiasdešimt trys) Eur.“

BALSUOTA: už – 22, prieš – 0, susilaikė – 2.

2. SVARSTYTA. Tarnybinio atlyginimo koeficiento nustatymas švietimo įstaigos vadovui.

Pranešėja – J. Grigaitienė, L. e. p. Personalo skyriaus vedėja. Aiškina, kad šiuo sprendimo projektu siekiama nustatyti teisės aktus atitinkantį Klaipėdos „Saulėtekio“ pagrindinės mokyklos direktorės Birutės Bartašiūtės tarnybinio atlyginimo koeficientą ir padidintį jį už darbą su specialiųjų poreikių turinčiais mokiniais.

NUSPRĘSTA. Pritarti sprendimo projektui. Priimti sprendimą dėl tarnybinio atlyginimo koeficiento nustatymo švietimo įstaigos vadovui:

„1. Nustatyti nuo 2016 m. sausio 4 d. minimalų tarnybinio atlyginimo koeficientą BMA dydžiais Klaipėdos „Saulėtekio“ pagrindinės mokyklos direktorei Birutei Bartašiūtei.

2. Didinti šio sprendimo 1 punktu nustatytą tarnybinio atlyginimo koeficientą 5 procentais už darbą su specialiųjų ugdymosi poreikių turinčiais mokiniais.

3. Įgalioti:

3.1. Klaipėdos miesto savivaldybės merą Vytautą Grubliauską įforminti įstaigos vadovo darbo sutartyje šio sprendimo 1 ir 2 punktais nustatytą tarnybinio atlyginimo koeficientą;

3.2. Finansų ir turto departamento direktorių-vyriausiąjį buhalterį perskaičiuoti įstaigos vadovo darbo užmokestį nuo 2016 m. sausio 4 d. pagal šio sprendimo 1 ir 2 punktais nustatytą tarnybinio atlyginimo koeficientą.“

BALSUOTA: už – 28, prieš – 0, susilaikė – 0.

3. SVARSTYTA. Tarnybinio atlyginimo koeficiento nustatymas švietimo įstaigų vadovams.

Pranešėja – J. Grigaitienė, L. e. p. Personalo skyriaus vedėja. Aiškina, kad nuo 2016 m. sausio 1 d. įsigaliojo Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo pakeitimai, kuriais buvo padidinta minimali švietimo įstaigų darbuotojų koeficientų riba ir atitinkamai padidėjo vidutiniai tarnybinių atlyginimų koeficientai. Atsižvelgiant į pakeitimą, Klaipėdos miesto švietimo įstaigų vadovai pateikė prašymus nustatyti vidutinį tarnybinio atlyginimo koeficientą. Šiuo sprendimo projektu siūloma nustatyti vidutinį tarnybinio atlyginimo koeficientą Klaipėdos miesto švietimo įstaigų vadovams.

NUSPRĘSTA. Pritarti sprendimo projektui. Priimti sprendimą dėl tarnybinio atlyginimo koeficiento nustatymo švietimo įstaigų vadovams:

„1. Nustatyti nuo 2016 m. vasario 1 d. vidutinį tarnybinio atlyginimo koeficientą BMA dydžiais šiems Klaipėdos miesto švietimo įstaigų vadovams:

1.1. bendrojo ugdymo mokyklų;

1.2. bendrojo ugdymo mokyklų-darželių;

1.3. ikimokyklinių įstaigų;

1.4. neformaliojo vaikų švietimo įstaigų;

1.5. švietimo pagalbos įstaigų.

2. Didinti šio sprendimo 1 punktu nustatytą vidutinį tarnybinio atlyginimo koeficientą:

2.1. 5 procentais:

2.1.1. gimnazijų mokyklų vadovams;

2.1.2. ikimokyklinio ugdymo įstaigų vadovams, jei šiose įstaigose yra ne mažiau kaip trys specialiojo ugdymo grupės, kurių mokiniams pedagoginė psichologinė tarnyba dėl įgimtų ar įgytų sutrikimų yra nustačiusi vidutinius, didelius ar labai didelius specialiuosius ugdymosi poreikius, o bendrojo ugdymo mokyklų vadovams – jei yra ne mažiau kaip trys klasės;

2.1.3. ikimokyklinio ugdymo mokyklos, bendrojo ugdymo mokyklos vadovui, pateikus prašymą, jei šioje įstaigoje mokosi 10 ir daugiau mokinių, kuriems pedagoginė psichologinė tarnyba dėl įgimtų ar įgytų sutrikimų yra nustačiusi vidutinius, didelius ar labai didelius specialiuosius ugdymosi poreikius;

2.2. 10 procentų – jaunimo mokyklų vadovams;

2.3. 1 BMA – įstaigų vadovams, įgijusiems mokslo laipsnį arba pedagoginį (mokslo) vardą;

2.4. 0,5 BMA – įstaigų vadovams, kuriems nesuteikta vadybinė kvalifikacinė kategorija, tačiau jie yra įgiję magistro laipsnį.

3. Įgalioti Klaipėdos miesto savivaldybės merą Vytautą Grubliauską įforminti įstaigų vadovų darbo sutartyse šio sprendimo 1 ir 2 punktais nustatytus tarnybinių atlyginimų koeficientus.“

BALSUOTA: už – 27, prieš – 0, susilaikė – 0.

4. SVARSTYTA. Klaipėdos miesto savivaldybės tarybos 2015 m. birželio 11 d. sprendimo Nr. T2-141 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimas.

Pranešėja – A. Liesytė, Socialinės paramos skyriaus vedėja. Aiškina, kad pasikeitus sportą atstovaujančios nevyriausybinės organizacijos atstovui ir Savivaldybės Jaunimo reikalų koordinatoriui, keičiama Klaipėdos miesto nevyriausybinių organizacijų tarybos sudėtis ir vietoje sporto klubo „Okinava“ atstovės Jurgitos Činauskaitės-Cetiner įrašomas Klaipėdos irklavimo klubo prezidentas Liudvikas Mileška, o vietoje Jaunimo reikalų koordinatorės Airidos Česnienės įrašoma Jaunimo reikalų koordinatorė Jurgita Činauskaitė-Cetiner.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. birželio 11 d. sprendimo Nr. T2-141 „Dėl Klaipėdos miesto nevyriausybinių organizacijų tarybos sudėties patvirtinimo“ pakeitimo:

„1. Pakeisti Klaipėdos miesto savivaldybės tarybos 2015 m. birželio 11 d. sprendimo Nr. T2‑141 „Dėl Klaipėdos miesto nevyriausybinių organizacijų tarybos sudėties patvirtinimo“ 1 punktą ir jį išdėstyti taip:

„1. Patvirtinti šios sudėties Klaipėdos miesto nevyriausybinių organizacijų tarybą:

Inga Aksamitauskaitė-Bružienė, VšĮ LCC tarptautinio universiteto regioninės plėtros ir ryšių su absolventais vadovė;

Arvydas Cesiulis, Klaipėdos miesto savivaldybės tarybos Kultūros, švietimo ir sporto komiteto pirmininkas;

Jurgita Činauskaitė-Cetiner, Klaipėdos miesto savivaldybės administracijos jaunimo reikalų koordinatorė;

Aldona Marija Gedvilienė, Klaipėdos miesto jungtinės pagyvenusių žmonių bendrijos pirmininkė;

Simonas Gentvilas, Klaipėdos miesto savivaldybės tarybos Miesto plėtros ir strateginio planavimo komiteto pirmininkas;

Virginija Kairienė, Žemaitijos rašytojų bendrijos pirmininkė;

Edmundas Klimas, BĮ Klaipėdos „Viesulo“ sporto centro direktorius;

Liudvika Kuzminčiūtė, asociacijos „Klaipėdos žalieji“ pirmininkė;

Raimonda Mažonienė, Klaipėdos miesto savivaldybės administracijos Ugdymo ir kultūros departamento Kultūros skyriaus vyriausioji specialistė;

Liudvikas Mileška, Klaipėdos irklavimo klubo prezidentas;

Vidmantas Plečkaitis, Klaipėdos miesto savivaldybės tarybos Miesto ūkio ir aplinkosaugos komiteto narys;

Renolda Senavaitienė, nevyriausybinių organizacijų asociacijos „Klaipėdos piliečiai“ pirmininkė;

Diana Stankaitienė, BĮ Klaipėdos miesto socialinės paramos centro direktorė;

Artūras Šulcas, Klaipėdos miesto savivaldybės tarybos Finansų ir ekonomikos komiteto narys;

Aivaras Vaiginis, Klaipėdos jaunimo organizacijų asociacijos „Apskritasis stalas“ narys;

Darius Vaitkevičius, Klaipėdos ir Telšių regionų aklųjų centro Klaipėdos miesto filialo pirmininkas;

Alfonsas Vildžiūnas, Klaipėdos miesto savivaldybės tarybos Sveikatos ir socialinių reikalų komiteto narys.“

BALSUOTA: už – 27, prieš – 0, susilaikė – 1.

5. SVARSTYTA. Klaipėdos miesto savivaldybės tarybos 2015 m. liepos 31 d. sprendimo Nr. T2‑192 ,,Dėl Klaipėdos miesto smulkiojo ir vidutinio verslo tarybos prie Klaipėdos miesto savivaldybės tarybos sudarymo“ pakeitimas.

Pranešėja – A. Čėsnienė, Tarptautinio ryšių, verslo plėtros ir turizmo skyriaus vyriausioji specialistė. Aiškina, kad dėl darbo santykių nutraukimo ir naujų darbo santykių atsiradimo keičiama Klaipėdos miesto smulkiojo ir vidutinio verslo tarybos narė, vykdanti Tarptautinių ryšių, verslo plėtros ir turizmo skyriaus vedėjos pareigas.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. liepos 31 d. sprendimo Nr. T2‑192 ,,Dėl Klaipėdos miesto smulkiojo ir vidutinio verslo tarybos prie Klaipėdos miesto savivaldybės tarybos sudarymo“ pakeitimo:

„1. Pakeisti Klaipėdos miesto savivaldybės tarybos 2015 m. liepos 31 d. sprendimo Nr. T2‑192 „Dėl Klaipėdos miesto smulkiojo ir vidutinio verslo tarybos prie Klaipėdos miesto savivaldybės tarybos sudarymo“ 1.3 papunktį ir jį išdėstyti taip:

„1.3. Viktorija Jakubauskytė-Andriulienė, Klaipėdos miesto savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyriaus vedėja;“.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaikė – 7.

6. SVARSTYTA. Atstovų delegavimas į Vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, komisiją.

Pranešėja – L. Prižgintienė, Švietimo skyriaus vedėja. Aiškina, kad sprendimo projektas parengtas, siekiant sudaryti Klaipėdos miesto savivaldybės vaikų priėmimo komisiją. Vadovaujantis Vaikų priėmimo į Klaipėdos savivaldybės švietimo įstaigas, įgyvendinančias ikimokyklinio ir priešmokyklinio ugdymo programas Priėmimo komisijos sudėtyje yra du Savivaldybės tarybos nariai, todėl šis sprendimo projektas parengtas, siekiant, kad Savivaldybės taryba deleguotų savo narius į minėtą komisiją. Meras į šią komisiją delegavo J. Simonavičiūtę, Klaipėdos miesto savivaldybės mero pavaduotoją, kuruojančią švietimo klausimus, Kultūros, švietimo ir sporto komitetas – L. Skrupskelienę, Klaipėdos miesto savivaldybės tarybos narę.

V. Grubliauskas siūlo apsispręsti dėl siūlymo papildyti sprendimo projektą ir įrašyti  
J. Simonavičiūtės ir L. Skrupskelienės pavardes. Balsavimu (už – 21, prieš – 2, susilaikė – 6) pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl atstovų delegavimo į Vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, komisiją:

„1. Deleguoti Klaipėdos miesto savivaldybės tarybos atstovus į Vaikų priėmimo į Klaipėdos miesto savivaldybės švietimo įstaigas, įgyvendinančias ikimokyklinio ir priešmokyklinio ugdymo programas, komisiją:

1.1. Juditą Simonavičiūtę, Klaipėdos miesto savivaldybės mero pavaduotoją;

1.2. Liną Skrupskelienę, Klaipėdos miesto savivaldybės tarybos narę.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 19, prieš – 0, susilaikė – 8.

7. SVARSTYTA. Klaipėdos miesto savivaldybės tarybos 2015 m. spalio 29 d. sprendimo Nr. T2-272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimas.

Pranešėja – L. Prižgintienė, Švietimo skyriaus vedėja. Aiškina, kad sprendimo projektu siekiama pakeisti Klaipėdos miesto savivaldybės tarybos 2015 m. spalio 29 d. sprendimu „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ patvirtintą didžiausią leistiną pareigybių skaičių Klaipėdos Simono Dacho progimnazijoje ir Klaipėdos miesto pedagogų švietimo ir kultūros centre nuo 2016 m. kovo 1 d.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. spalio 29 d. sprendimo Nr. T2-272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“ pakeitimo:

„1. Pakeisti Klaipėdos miesto savivaldybės tarybos 2015 m. spalio 29 d. sprendimą Nr. T2‑272 „Dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo“:

1.1. pakeisti nurodyto sprendimo 1 priedą:

1.1.1. pakeisti 26 punktą ir jį išdėstyti taip:

|  |  |  |  |  |  |
| --- | --- | --- | --- | --- | --- |
| „ | 26. | Klaipėdos Simono Dacho progimnazija |  | 48,00 | “; |

1.1.2. pakeisti punktą „Iš viso:“ ir jį išdėstyti taip:

|  |  |  |  |
| --- | --- | --- | --- |
| „ | Iš viso: | 1214,35 | “; |

1.2. pakeisti nurodyto sprendimo 4 priedą:

1.2.1. pakeisti 2 punktą ir jį išdėstyti taip:

|  |  |  |  |  |
| --- | --- | --- | --- | --- |
| „ | 2. | Klaipėdos miesto pedagogų švietimo ir kultūros centras | 12,75 | “; |

1.2.2. pakeisti punktą „Iš viso:“ ir jį išdėstyti taip:

|  |  |  |  |
| --- | --- | --- | --- |
| „ | Iš viso: | 93,50 | “. |

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaikė – 1.

8. SVARSTYTA. Paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso nuostatų ir konkurso organizavimo komisijos darbo reglamento patvirtinimas.

Pranešėja – I. Šakalienė, Miesto tvarkymo skyriaus vedėja. Aiškina, kad sprendimo projektu siekiama patvirtinti paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso nuostatus bei konkurso organizavimo komisijos darbo reglamentą. Tuo būdu bus nustatyta konkurso organizavimo ir vykdymo tvarka bei sąlygos.

V. Titovas sako, kad atvykusiems ilsėtis į gamtą, nesinori matyti reklamos. Mano, kad ji yra nereikalinga. Nepritaria pateiktam sprendimo projektui.

N. Puteikienė sako, kad Klaipėdos miesto savivaldybė nesilaiko Lietuvos Respublikos aplinkos ministro įsakymo nuostatų, bet vadovaujasi verslininkų poreikiais. Siūlo nebalsuoti už šį sprendimo projektą, o įpareigoti Savivaldybės administraciją parengti iki balandžio 1 d. sprendimo projektą ir išnuomoti verslui visą paplūdimių paslaugos teikimą.

A. Barbšys sako, kad nuostatuose nėra nurodyta, kad ant persirengimo kabinų turi būti paskelbta būtina informacija poilsiautojams.

L. Girskienė sako, jog tikisi, kad reklaminiuose plotuose neatsiras „Švyturio“ reklama.

A. Šulcas sako, kad Lietuvos Respublikos aplinkos ministerijos nurodymas, kokį inventorių statyti savivaldybei paplūdimiuose, nėra teisingas. Tokius klausimus turėtų spręsti pačios savivaldybės.

A. Vaišvila sako, kad sprendimo projektas yra geras, kadangi būtų sutaupytos biudžeto lėšos. Siūlo pritarti pateiktam sprendimo projektui.

V. Grubliauskas sako, kad Finansų ir ekonomikos komitetas sprendimo projektui pritarė su pastaba: „papildyti Paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso nuostatų 55 punktą žodžiais „atsisakius pasirašyti sutartį garantas lieka savivaldybei (negrąžinamas)“.

I. Šakalienė sako, kad Savivaldybės administracija šiai pastabai pritarti negali, kadangi tai yra sutarties, o ne pasiūlymo garantas. Nenorima apsunkinti konkurso sąlygų, kadangi yra ir taip didelės investicijos.

R. Taraškevičius sako, jog išgirdęs Savivaldybės administracijos išaiškinimą, sutinka, kad komiteto pastaba yra nereikalinga. Komiteto nariai balsuodajmi į tai atsižvelgs.

V. Grubliauskas sako, kad atsižvelgiant į tai, kad pasiūlymas buvo priimtas komitete, būtina apsispręsti dėl pritarimo Finansų ir ekonomikos komiteto pastabai. Balsavimu (už – 2, prieš – 23, susilaikė – 3) nepritarta komiteto pastabai.

V. Grubliauskas siūlo apsispręsti dėl pritarimo N. Puteikienės siūlymui atidėti klausimo svarstymą. Balsavimu (už – 6, prieš – 18, susilaikė – 3) nepritarta siūlymui.

NUSPRĘSTA. Pritarti sprendimo projektui. Priimti sprendimą dėl Paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso nuostatų ir konkurso organizavimo komisijos darbo reglamento patvirtinimo:

„1. Patvirtinti pridedamus:

1.1. Paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso nuostatus;

1.2. Paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso organizavimo komisijos darbo reglamentą.

2. Pavesti Klaipėdos miesto savivaldybės administracijos direktoriui vykdyti paplūdimio inventoriaus Klaipėdos miesto viešiesiems paplūdimiams įrengimo tiekėjo parinkimo konkurso procedūras, vadovaujantis šio sprendimo 1 punktu patvirtintais dokumentais.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 3, susilaikė – 3.

Pertrauka.

9. SVARSTYTA. Klaipėdos miesto savivaldybės tarybos 2013 m. lapkričio 28 d. sprendimo Nr. T2‑300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimas.

Pranešėja – J. Uptienė, Licencijų, leidimų ir vartotojų teisių apsaugos skyriaus vedėja. Aiškina, kad sprendimo projektu siūloma pakeisti Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų 13.6 ir 23.1.3 papunkčius, nes jie neatitinka Klaipėdos miesto vizualinės informacijos bei išorinės reklamos specialiojo plano nuostatų.

Informuoja, kad sprendimo projektui pritarė Miesto plėtros ir strateginio planavimo bei Finansų ir ekonomikos komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. lapkričio 28 d. sprendimo Nr. T2‑300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ pakeitimo:

„1. Pakeisti Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatus, patvirtintus Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“:

1.1. pakeisti 13.6 papunktį ir jį išdėstyti taip:

„13.6. RK1, RK2 – rekreacinės zonos 1, 2, draudžiama įrengti komercinės reklamos stendus.“;

1.2. pakeisti 23.1.3 papunktį ir jį išdėstyti taip:

„23.1.3. reklamos įrenginių reglamentavimo zonose SN1, SN2, RK1, RK2 – 139 Eur metams už 1 kv. m išorinės reklamos ploto;“.

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaikė – 2.

10. SVARSTYTA. Klaipėdos miesto savivaldybės tarybos 2009 m. gegužės 29 d. sprendimo Nr. T2‑237 „Dėl Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“ pakeitimas.

Pranešėja – J. Uptienė, Licencijų, leidimų ir vartotojų teisių apsaugos skyriaus vedėja. Aiškina, kad dėl Lietuvos Respublikos alkoholio kontrolės įstatymo pakeitimų, įsigaliojusių nuo  
2015 m. lapkričio 1 d., sprendimo projektu siūloma pripažinti netekusiu galios Klaipėdos miesto savivaldybės tarybos 2009 m. gegužės 29 d. sprendimo Nr. T2-237 „Dėl mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“ 3 punktą.

Informuoja, kad buvo gautas Vyriausybės atstovo Klaipėdos apskrityje tarnybos teikimas, jog sprendimu nustatytas bendras atstumas neatitinka teisės akto. Atsižvelgiant į tai, buvo parengtas šis sprendimo projektas.

Taip pat buvo gautas N. Puteikienės pasiūlymas įpareigoti Savivaldybės administracijos direktorių informuoti sveikatos priežiūros ir ugdymo įstaigų vadovus apie įsigaliojusį pasikeitimą bei paraginti juos pateikti Savivaldybei prašymus, kokiu atstumu nuo jų įstaigos teritorijos, nebūtų leidžiama prekiauti alkoholiniais gėrimais.

Pažymi, kad Savivaldybės administracija dar 2015 m. gruodžio mėnesį kreipėsi į ugdymo ir sveikatos priežiūros įstaigas, informacija buvo paskelbta Klaipėdos internetiniame puslapyje, spaudoje. Įstaigos į pranešimus labai vangiai reagavo, nes buvo gautas tik vieno lopšelio-darželio prašymas.

Informuoja, kad klausimas buvo svarstytas Kultūros, švietimo ir sporto bei Finansų ir ekonomikos komitetuose. Finansų ir ekonomikos komitetas pritarė sprendimo projektui su protokoliniu pavedimu: „įpareigoti Savivaldybės administraciją parengti kreipimosi į Seimą, Vyriausybę, Savivaldybių asociaciją dėl leidimo bendruomenėms apsispręsti Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos projektą.“

A. Šulcas sako, kad Finansų ir ekonomikos komitetui pasiūlė priimti protokolinį pavedimą tam, kad pačioms bendruomenėms būtų leista apsispręsti dėl licencijų išdavimo tvarkos.

N. Puteikienė sako, kad įsigaliojus įstatymo pakeitimui bendruomenėms ir yra suteikta teisė apsispręsti, kokiu atstumu nuo įstaigos teritorijos gali būti išduotas leidimas. Protokoliniu pavedimu siūlo, kad Savivaldybės administracijos direktorius informuotų sveikatos priežiūros ir ugdymo įstaigų vadovus, paraginant juos kreiptis į Savivaldybę dėl būtinybės uždrausti prekiauti alkoholiniais gėrimais prie įstaigos, nurodant kokiu atstumu. Pateiktu protokoliniu pavedimu taip pat prašo, kad Taryba rekomenduotų Savivaldybės administracijos direktoriui tuos pačius pasiūlymus pateikti ir laisvės atėmimo, karinių ir kitoms tarnyboms, kurios yra Klaipėdos miesto teritorijoje.

R. Taraškevičius siūlo pritarti sprendimo projektui bei A. Šulco ir N. Puteikienės siūlomiems protokoliniams pavedimams.

V. Vareikis siūlo nepritarti sprendimo projektui. Sako, kad įstaigų vadovai net nežinos, kad jau yra išduoti leidimai prekiauti šalia jų įstaigų. Pritaria N. Puteikienės siūlomam protokoliniam pavedimui. Nebalsuos už šį sprendimo projektą, parodydamas savo asmeninę poziciją dėl Lietuvos Respublikos Vyriausybės vangios kovos su alkoholiu.

A. Barbšys siūlo viešinti spaudoje institucijų vadovų pavardes, kurie nepateiks Savivaldybei prašymų. Sprendimo projektui siūlo pritarti, nes priešingu atveju, bus bylinėjamasi. Pritaria komiteto siūlymui kreiptis į Lietuvos Respublikos Vyriausybę ir Lietuvos Respublikos Seimą.

L. Petraitienė pritaria N. Puteikienės siūloma protokoliniam pavedimui.

V. Čepas sako, kad niekad nepalaikys sprendimų, kuriais bandoma problemas spręsti draudimo pagalba. Nustačius didesnį atstumą, alkoholizmo problema neišsispręs. Pritaria V. Vareikio nuomonei.

V. Anužis sako, kad pagal įsigaliojusią tvarką, apsispręsti dėl atstumo nustatymo teisę turi tik įstaigų vadovai. Mano, kad tokia tvarka yra labai rizikinga korupciniu požiūriu. Pritaria  
V. Vareikio nuomonei.

A. Razbadauskas sako, kad nepritaria sprendimo projektui, nes jis tik skatina alkoholio vartojimą. Pritaria V. Vareikio nuomonei.

L. Skrupskelienė siūlo neprieštarauti įstatymui ir jį vykdyti. Vėliau kreiptis į Lietuvos Respublikos Vyriausybę, Lietuvos Respublikos Seimą.

S. Budinas sako, kad įstatymas leidžia nusistatyti didesnį atstumą ir suteikia daugiau galimybių Savivaldybei pačiai nuspręsti, koks jis turi būti. Tarybai priėmus sprendimą, įpareigotų visų savivaldybės ugdymo įstaigų vadovus privaloma tvarka pateikti prašymus, nurodant kokiu atstumu iki jų įstaigų būtų draudžiama prekiauti alkoholiniais gėrimais. Galutinį sprendimą, jeigu būtų gautas prašymas, priimtų Taryba.

A. Šulcas prieš balsavimą, Liberalų sąjūdžio frakcijos vardu, prašo 7 minučių pertraukos.

R. Taraškevičius siūlo pritarti sprendimo projektui bei N. Puteikienės ir Finansų ir ekonomikos komiteto siūlomiems protokoliniams pavedimams.

Pertrauka.

A. Šulcas sako, kad frakcijos ir koalicijos nariai įstatymo pakeitime mato didesnes galimybes korupcijai. Sutarė, kad balsuos laisvai.

Ingrida Sabaliauskienė sako, alkoholio kontrolės įstatymas yra aukštesnės galios teisės aktas nei Savivaldybės tarybos sprendimas, todėl jei Taryba apsispręs nepriimti šio sprendimo, Vyriausybės atstovo Tarnyba Klaipėdos apskrityje svarstys galimybę kreiptis į teismą.

V. Grubliauskas siūlo apsispręsti dėl pritarimo Finansų ir ekonomikos komiteto siūlomam protokoliniam pavedimui. Bendru sutarimu pritarta siūlomam protokoliniam pavedimui.

V. Grubliauskas siūlo apsispręsti dėl pritarimo N. Puteikienės siūlomam protokoliniam pavedimui. Bendru sutarimu pritarta siūlomam protokoliniam pavedimui.

NUSPRĘSTA.

10.1. Pritarti sprendimo projektui. Priimti sprendimą dėl Klaipėdos miesto savivaldybės tarybos 2009 m. gegužės 29 d. sprendimo Nr. T2‑237 „Dėl Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“ pakeitimo:

„1. Pripažinti netekusiu galios Klaipėdos miesto savivaldybės tarybos 2009 m. gegužės 29 d. sprendimo Nr. T2-237 „Dėl Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašo patvirtinimo“ 3 punktą.

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

10.2. Priimti protokolinį pavedimą:

10.2.1. „įpareigoti Savivaldybės administraciją parengti kreipimosi į Lietuvos Respublikos Seimą, Lietuvos Respublikos Vyriausybę, Lietuvos savivaldybių asociaciją dėl leidimo bendruomenėms apsispręsti Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos, projektą“;

10.2.2. „įpareigoti Klaipėdos miesto savivaldybės administracijos direktorių informuoti apie 2015-11-01 įsigaliojusį Lietuvos Respublikos alkoholio kontrolės įstatymo 18 straipsnio 3 dalies 1 punkto pakeitimą Klaipėdos miesto savivaldybei pavaldžių sveikatos priežiūros bei ugdymo įstaigų vadovus, paraginant juos kreiptis į Savivaldybę dėl būtinybės uždrausti prekiauti alkoholiniais gėrimais prie įstaigos, nurodant kokiu atstumu prašoma nuo konkrečios įstaigos teritorijos uždrausti prekiauti alkoholiniais gėrimais ir išdėstyto tai pagrindžiančius argumentus“;

10.2.3. „rekomenduoti Klaipėdos miesto savivaldybės administracijos direktoriui informuoti apie 2015-11-01 įsigaliojusį Lietuvos Respublikos alkoholio kontrolės įstatymo 18 straipsnio 3 dalies 1 punkto pakeitimą Klaipėdos miesto teritorijoje esančių laisvės atėmimo, karinių ir sukarintų tarnybų, policijos ir kitų statutinių, sveikatos priežiūros, ugdymo įstaigų ir maldos namų vadovus ir paraginti juos kreiptis į Savivaldybę dėl būtinybės uždrausti prekiauti alkoholiniais gėrimais prie įstaigos ar maldos namų, nurodant kokiu atstumu prašoma nuo konkrečios įstaigos ar maldos namų teritorijos uždrausti prekiauti alkoholiniais gėrimais, išdėstant tai pagrindžiančius argumentus“.

BALSUOTA: už – 15, prieš – 8, susilaikė – 6.

11. SVARSTYTA. Klaipėdos miesto savivaldybės tarybos 2015 m. vasario 19 d. sprendimo Nr. T2-22 „Dėl Licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“ pripažinimas netekusiu galios.

Pranešėja – J. Uptienė, Licencijų, leidimų ir vartotojų teisių apsaugos skyriaus vedėja. Aiškina, kad dėl Lietuvos Respublikos alkoholio kontrolės įstatymo pakeitimų, įsigaliojusių nuo 2015 m. lapkričio 1 d., sprendimo projektu siūloma pripažinti netekusiu galios Klaipėdos miesto savivaldybės tarybos 2015 m. vasario 19 d. sprendimą Nr. T2-22 „Dėl Licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“.

V. Grubliauskas siūlo apsispręsti dėl pritarimo Finansų ir ekonomikos komiteto siūlomam protokoliniam pavedimui: „įpareigoti Savivaldybės administraciją parengti kreipimosi į Lietuvos Respublikos Seimą, Lietuvos Respublikos Vyriausybę, Lietuvos savivaldybių asociaciją dėl leidimo suteikimo bendruomenėms apsispręsti dėl Licencijų verstis mažmenine prekyba alkoholiniais gėrimais išdavimo tvarkos projektą“. Bendru sutarimu pritarta siūlomam protokoliniam pavedimui.

NUSPRĘSTA.

11.1. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. vasario 19 d. sprendimo Nr. T2-22 „Dėl Licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“ pripažinimo netekusiu galios:

„1. Pripažinti netekusiu galios Klaipėdos miesto savivaldybės tarybos 2015 m. vasario 19 d. sprendimą Nr. T2-22 „Dėl Licencijų verstis mažmenine prekyba alkoholiniais gėrimais išdavimo tvarkos aprašo patvirtinimo“.

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

11.2. Priimti protokolinį pavedimą: „įpareigoti Savivaldybės administraciją parengti kreipimosi į Lietuvos Respublikos Seimą, Lietuvos Respublikos Vyriausybę, Lietuvos savivaldybių asociaciją dėl leidimo suteikimo bendruomenėms apsispręsti dėl Licencijų verstis mažmenine prekyba alkoholiniais gėrimais išdavimo tvarkos, projektą“.

BALSUOTA: už – 25, prieš – 3, susilaikė – 1.

12. SVARSTYTA. Socialinio būsto nuomos sąlygų pakeitimas.

Pranešėja – D. Netikšienė, Socialinio būsto skyriaus vedėja. Aiškina, kad sprendimo projektu yra siūloma patenkinti savivaldybės socialinio būsto, esančio *(duomenys neskelbtini)*, Klaipėdoje, nuomininko E. K. prašymą pakeisti būsto nuomos sąlygas, nes pagal 2014 metų Metinės gyventojo (šeimos) turto (įskaitant gautas pajamas) deklaracijos duomenis nuomininko 2-jų asmenų šeimos deklaruotos pajamos daugiau kaip 20 proc. viršija Paramos būstui įsigyti ar išsinuomoti įstatymo 11 straipsnio 2 dalies 2 punkte nustatytą pajamų dydį. Dėl šios priežasties teisę į socialinio būsto nuomą nuomininko šeima yra praradusi.

NUSPRĘSTA. Pritarti sprendimo projektui. Priimti sprendimą dėl socialinio būsto nuomos sąlygų pakeitimo:

„1. Pakeisti nuomos sąlygas socialinio būsto nuomininkui E. K., gyvenančiam *(duomenys neskelbtini)*, Klaipėdoje, unikalus Nr. *(duomenys neskelbtini)*.

2. Nuomoti sprendimo 1 punkte nurodytą gyvenamąją patalpą savivaldybės būsto nuomos sąlygomis, pirmus metus nuo savivaldybės būsto nuomos sutarties sudarymo taikant rinkos pataisos koeficientą R=1,2.“

BALSUOTA: už – 28, prieš – 0, susilaikė – 0.

13. SVARSTYTA. Savivaldybės būsto nuomos sąlygų pakeitimas.

Pranešėja – D. Netikšienė, Socialinio būsto skyriaus vedėja. Aiškina, kad sprendimo projektu yra siūloma patenkinti savivaldybės būsto nuomininkų prašymus pakeisti nuomos sąlygas ir nuomoti jiems būstą socialinio būsto sąlygomis. Pateiktų Metinių gyventojo (šeimos) turto (įskaitant gautas pajamas) deklaracijų duomenimis nuomininkai ir jų šeimų nariai atitinka Paramos būstui įsigyti ar išsinuomoti įstatymo 11 straipsnio 2 dalyje nurodytus turto ir pajamų dydžius teisei į paramą būstui išsinuomoti ir Įstatymo 9 straipsnio 1 dalyje nurodytas sąlygas teisei į socialinio būsto nuomą pagrįsti.

NUSPRĘSTA. Pritarti sprendimo projektui. Priimti sprendimą dėl Savivaldybės būsto nuomos sąlygų pakeitimo:

„1. Pakeisti nuomos sąlygas ir nuomoti būstą socialinio būsto nuomos sąlygomis šioms savivaldybės būsto nuomininkėms:

1.1. I. K., gyvenančiai *(duomenys neskelbtini)*, Klaipėdoje, unikalus Nr. *(duomenys neskelbtini)*;

1.2. I. M., gyvenančiai *(duomenys neskelbtini)*, Klaipėdoje, unikalus Nr. *(duomenys neskelbtini)*.

 2. Nustatyti, kad šio sprendimo 1 punkte nurodytoms nuomininkėms socialinio būsto nuomos mokestis taikomas nuo 2016 m. sausio 1 d.“

BALSUOTA: už – 29, prieš – 0, susilaikė – 0.

14. SVARSTYTA. Pritarimas dalyvauti regiono projekte „Geriamojo vandens tiekimo ir nuotekų tvarkymo infrastruktūros rekonstravimas ir plėtra Klaipėdos mieste“.

Pranešėjas – G. Dovidaitis, Projektų valdymo poskyrio vedėjas. Aiškina, kad teikiamame sprendimo projekte prašoma pritarti projektinio pasiūlymo teikimui Regioninės plėtros departamentui prie Vidaus reikalų ministerijos Klaipėdos apskrities skyriui dėl projekto įtraukimo į regiono projektų sąrašą ir Klaipėdos miesto savivaldybės administracijos dalyvavimui projekte partnerio teisėmis pagal 2014-2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę „Geriamojo vandens tiekimo ir nuotekų tvarkymo sistemų renovavimas ir plėtra, įmonių valdymo tobulinimas“.

L. Makūnas aiškina, kad šito projektu metu būtų sudaryta galimybė prijungti prie centralizuoto vandentiekio ir nuotekų tinklų 102 namus ir 17 km. prasčiausių tinklų.

A. Razbadauskas mano, kad yra klaida Jungtinės veiklos sutarties 9.1. papunktyje, nes yra įrašyta, kad paraiška finansavimui gauti teikiama pagal 2007-2013 m. Sanglaudos veiksmų programą.

A. Barbšys sako, kad prie sprendimo projekto nėra pridėta visa reikalinga informacija. Pritaria sprendimo projektui.

V. Grubliauskas siūlo apsispręsti dėl techninės klaidos pataisymo Jungtinės veiklos sutarties 9.1. papunktyje ir vietoje „2007-2013 m.“ įrašyti „2014-2020 m.“. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl pritarimo dalyvauti regiono projekte „Geriamojo vandens tiekimo ir nuotekų tvarkymo infrastruktūros rekonstravimas ir plėtra Klaipėdos mieste“:

„1. Pritarti projekto „Geriamojo vandens tiekimo ir nuotekų tvarkymo infrastruktūros rekonstravimas ir plėtra Klaipėdos mieste“ įgyvendinimui ir teikti projektinį pasiūlymą dėl projekto įtraukimo į Klaipėdos regiono projektų sąrašą.

2. Pritarti akcinės bendrovės „Klaipėdos vanduo“ paraiškos teikimui iš Europos Sąjungos struktūrinių fondų finansinei paramai gauti ir Klaipėdos savivaldybės administracijos dalyvavimui partnerio teisėmis pagal 2014–2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.3.2-APVA-R-014 priemonę „Geriamojo vandens tiekimo ir nuotekų tvarkymo sistemų renovavimas ir plėtra, įmonių valdymo tobulinimas“ projekte „Geriamojo vandens tiekimo ir nuotekų tvarkymo infrastruktūros rekonstravimas ir plėtra Klaipėdos mieste“.

3. Pritarti Klaipėdos miesto savivaldybės administracijos ir AB „Klaipėdos vanduo“ Jungtinės veiklos sutarties projektui (pridedama).

4. Įgalioti Klaipėdos miesto savivaldybės administracijos direktorių Saulių Budiną pasirašyti Jungtinės veiklos sutartį ir kitus dokumentus, susijusius su projektinių pasiūlymų, paraiškos teikimu ir dalyvavimu šiame projekte.

5. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaikė – 0.

15. SVARSTYTA. Lauko apšvietimo elektros tinklų perėmimas Klaipėdos miesto savivaldybės nuosavybėn.

Pranešėjas – E. Simokaitis, Turto skyriaus vedėjas. Aiškina, kad sprendimo projektas paruoštas, siekiant įgyvendinti valstybei nuosavybės teise priklausantį ir šiuo metu Valstybinio socialinio draudimo fondo valdybos Klaipėdos skyriaus patikėjimo teise valdomą nekilnojamąjį turtą – lauko apšvietimo elektros tinklus, esančius šalia administracinio pastato Smiltelės g. 12A, Klaipėdoje.

NUSPRĘSTA. Pritarti sprendimo projektui. Priimti sprendimą dėl lauko apšvietimo elektros tinklų perėmimo Klaipėdos miesto savivaldybės nuosavybėn:

„1. Sutikti perimti Klaipėdos miesto savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Valstybinio socialinio draudimo fondo valdybos Klaipėdos skyriaus patikėjimo teise valdomą nekilnojamąjį turtą – lauko apšvietimo elektros tinklus, esančius šalia administracinio pastato Smiltelės g. 12A, Klaipėda (10 vienetų 8 metrų aukščio 150 kW galingumo šviestuvus ir 4 vienetus 3 metrų aukščio 100 kW galingumo šviestuvus), kurių vertė 2015-12-31 – 13028,04 Eur.

2. Įgalioti Klaipėdos miesto savivaldybės administracijos direktorių savivaldybės vardu pasirašyti sprendimo 1 punkte nurodyto turto perdavimo ir priėmimo aktą.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaikė – 0.

16. SVARSTYTA. Turto perdavimas valdyti, naudoti ir disponuoti patikėjimo teise savivaldybės biudžetinėms įstaigoms.

Pranešėjas – E. Simokaitis, Turto skyriaus vedėjas. Aiškina, kad šis Klaipėdos miesto savivaldybės tarybos sprendimo projektas teikiamas, siekiant Klaipėdos miesto savivaldybės biudžetinėms įstaigoms perduoti valdyti, naudoti ir disponuoti patikėjimo teise savivaldybei priklausantį turtą.

NUSPRĘSTA. Pritarti sprendimo projektui. Priimti sprendimą dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms:

„1. Perduoti Klaipėdos miesto savivaldybei nuosavybės teise priklausantį ir Klaipėdos miesto savivaldybės administracijos patikėjimo teise valdomą ilgalaikį turtą (bendra įsigijimo vertė – 23645,33 Eur) ir trumpalaikį turtą (bendra įsigijimo vertė – 19948,34 Eur) valdyti, naudoti ir disponuoti patikėjimo teise biudžetinei įstaigai Klaipėdos socialinių paslaugų centrui „Danė“ (priedas).

2. Perduoti Klaipėdos miesto savivaldybei nuosavybės teise priklausantį ir šiuo metu biudžetinės įstaigos Klaipėdos „Žaliakalnio“ gimnazijos patikėjimo teise valdomą ilgalaikį materialųjį turtą – krosnį „TOP60 Nabertherm“ (inventorinis Nr. 1684500, įsigijimo vertė – 1821,61 Eur, bendra likutinė vertė 2016-02-29 – 374,02 Eur) valdyti, naudoti ir disponuoti patikėjimo teise Klaipėdos Maksimo Gorkio pagrindinei mokyklai.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaikė – 0.

17. SVARSTYTA. Turto perėmimas Klaipėdos miesto savivaldybės nuosavybėn.

Pranešėjas – E. Simokaitis, Turto skyriaus vedėjas. Aiškina, kad šis sprendimo projektas teikiamas, siekiant perimti neatlygintinai iš fizinio asmens Arūno Ramanausko Klaipėdos miesto savivaldybės nuosavybėn vandentiekio ir buitinių nuotekų tinklus Rūko g., Klaipėdoje.

NUSPRĘSTA. Pritarti sprendimo projektui. Priimti sprendimą dėl turto perėmimo Klaipėdos miesto savivaldybės nuosavybėn:

„1. Perimti neatlygintinai iš fizinio asmens Arūno Ramanausko Klaipėdos miesto savivaldybės nuosavybėn vandentiekio (unikalus Nr. 4400-3887-5280, žymėjimas plane – 1V, ilgis – 133,72 m, įsigijimo vertė – 11800,00 Eur) ir buitinių nuotekų (unikalus Nr. 4400-3887-5268, žymėjimas plane – 1KF, ilgis – 143,23 m, įsigijimo vertė – 20700,00 Eur) tinklus Rūko g., Klaipėda.

2. Įgalioti Klaipėdos miesto savivaldybės administracijos direktorių pasirašyti 1 punkte nurodyto turto Dovanojimo sutartį.“

BALSUOTA: už – 29, prieš – 0, susilaikė – 0.

18. SVARSTYTA. Turto perėmimas Klaipėdos miesto savivaldybės nuosavybėn.

Pranešėjas – E. Simokaitis, Turto skyriaus vedėjas. Aiškina, kad sprendimo projektas teikiamas, siekiant perimti neatlygintinai iš UAB „Bilukas“ Klaipėdos miesto savivaldybės nuosavybėn lauko apšvietimo tinklus Panevėžio g. 25F, Klaipėdoje

NUSPRĘSTA. Pritarti sprendimo projektui. Priimti sprendimą dėl turto perėmimo Klaipėdos miesto savivaldybės nuosavybėn:

„1. Perimti neatlygintinai iš UAB „Bilukas“ Klaipėdos miesto savivaldybės nuosavybėn lauko apšvietimo tinklus Panevėžio g. 25F, Klaipėdoje (9 vienetus atramų su šviestuvais).

2. Pritarti 1 punkte nurodyto turto Dovanojimo sutarties projektui (pridedama).

3. Įgalioti Klaipėdos miesto savivaldybės administracijos direktorių pasirašyti 1 punkte nurodyto turto Dovanojimo sutartį.“

BALSUOTA: už – 29, prieš – 0, susilaikė – 0.

19. SVARSTYTA. Parduodamų savivaldybės būstų ir pagalbinio ūkio paskirties pastatų sąrašo patvirtinimas.

Pranešėjas – E. Simokaitis, Turto skyriaus vedėjas. Aiškina, kad šio sprendimo projekto tikslas patvirtinti savivaldybei nuosavybės teise priklausančio būsto ir pagalbinio ūkio paskirties pastatų sąrašą, kad pagal gautus savivaldybės nuomininkų prašymus būtų galima juos parduoti ir gauti pajamas į savivaldybės biudžetą.

NUSPRĘSTA. Pritarti sprendimo projektui. Priimti sprendimą dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo:

„1. Patvirtinti Parduodamų savivaldybės būstų ir pagalbinio ūkio paskirties pastatų sąrašą (pridedama).

2. Pripažinti netekusiu galios Klaipėdos miesto savivaldybės tarybos 2015 m. vasario 19 d. sprendimą Nr. T2-21 „Dėl Parduodamų savivaldybės būstų ir pagalbinio ūkio paskirties pastatų sąrašo patvirtinimo“ su visais pakeitimais ir papildymais.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaikė – 0.

20. SVARSTYTA. Klaipėdos miesto savivaldybės turto investavimas ir VšĮ „Klaipėdos keleivinis transportas“ dalininko kapitalo didinimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektas paruoštas, siekiant perduoti Savivaldybei nuosavybės teise priklausantį ilgalaikį turtą – techninę ir programinę įrangą, didinant VšĮ „Klaipėdos keleivinis transportas“ dalininko kapitalą turto vertintojų nustatyta rinkos verte 235252,00 Eur.

N. Puteikienė sako, kad turtas perduodamas ne konkurso būdu, todėl yra neaišku, kokiu būdu bus skatinama veiksminga konkurencija. Lietuvos Respublikos vietos savivaldos įstatymas sako, kad „savivaldybės teikia naujus viešųjų paslaugų teikėjus tik tais atvejais, kai kiti teikėjai viešųjų paslaugų neteikia arba negali jų teikti gyventojams ekonomiškai ir geros kokybės“. Šis punktas iš viso kvestionuoja Klaipėdos keleivinio transporto egzistavimo galimybę.

E. Simokaitis sako, kad šiuo sprendimo projektu nesteigiama jokia nauja įstaiga. Konkurso būdu didinti dalininko įstatinį kapitalą nėra galimybės ir nei vienas teisės aktas to nenumato.

R. Taraškevičius sako, kad pritaria šiam sprendimo projektui ir siūlo balsuoti už jį. Nesupranta N. Puteikienės pasisakymo, kuriuo ji išreiškė abejonę dėl šios įstaigos egzistavimo teisėtumo, nes ši įstaiga buvo įsteigta daugiau kaip prieš 10 metų ir ji buvo pavyzdys kitiems miestams.

A. Barbšys sako, kad šį turtą iki šiol tvarkė VšĮ „Klaipėdos keleivinis transportas“ ir po jų tvarkymosi yra daugybė nenaudojamo, netinkamo naudoti turto. Abejoja, kad perdavus šį turtą įmonei, jis bus tinkamai valdomas.

A. Šulcas sako, kad turto perdavimas įmonei turi prasmę, nes įmonė perėmusi šį turtą, jį remontuos už savo pinigus. Siūlo pritarti sprendimo projektui.

N. Puteikienė sako, kad kvestionuoja VšĮ „Klaipėdos keleivinis transportas“ steigimo teisėtumą.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės turto investavimo ir VšĮ „Klaipėdos keleivinis transportas“ dalininko kapitalo didinimo:

„1. Perduoti Klaipėdos miesto savivaldybei nuosavybės teise priklausantį ilgalaikį turtą, kurio nepriklausomų turto vertintojų nustatyta rinkos vertė – 235 252,00 Eur, kaip savivaldybės dalininko įnašą VšĮ „Klaipėdos keleivinis transportas“, didinant šios viešosios įstaigos dalininko kapitalą (priedas).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaikė – 7.

Pertrauka.

21. SVARSTYTA. Klaipėdos miesto savivaldybės turto investavimas ir AB „Klaipėdos energija“ įstatinio kapitalo didinimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektas paruoštas, siekiant perduoti Savivaldybei nuosavybės teise priklausantį ilgalaikį materialųjį turtą – šilumos tinklus, didinant AB „Klaipėdos energija“ įstatinį kapitalą turto vertintojų nustatyta rinkos verte 260 630 Eur. ir pavesti Savivaldybės administracijos direktoriui AB „Klaipėdos energija“ visuotiniame akcininkų susirinkime įgalioti savivaldybės atstovą balsuoti „už“ įstatinio kapitalo didinimą.

A. Barbšys sako, kad aiškinamajame rašte yra klaida, nes viename punkte vietoje  
AB „Klaipėdos energija“ įrašyta AB „Klaipėdos vanduo“. Neaišku, ar tik čia yra klaida, ar ir visa pastraipa yra neteisinga.

S. Budinas atsiprašo už padarytą techninę klaidą.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės turto investavimo ir AB „Klaipėdos energija“ įstatinio kapitalo didinimo:

„1. Perduoti Klaipėdos miesto savivaldybei nuosavybės teise priklausantį ilgalaikį materialųjį turtą, nurodytą priede, kurio nepriklausomų turto vertintojų nustatyta rinkos vertė – 260 630 Eur, kaip savivaldybės turtinį įnašą AB „Klaipėdos energija“, didinant šios bendrovės įstatinį kapitalą.

2. Pavesti Klaipėdos miesto savivaldybės administracijos direktoriui, AB „Klaipėdos energija“ savivaldybei nuosavybės teise priklausančių akcijų valdytojui, įgalioti savo atstovą šios bendrovės visuotiniame akcininkų susirinkime balsuoti už įstatinio kapitalo padidinimą 346 399,20 Eur papildomais įnašais, išleidžiant 2,90 Eur nominalios vertės 119 448 vienetų paprastųjų vardinių akcijų, nustatant, kad akcijų emisijos kaina lygi jų nominaliai vertei.“

BALSUOTA: už – 24, prieš – 0, susilaikė – 1.

22. SVARSTYTA. Klaipėdos miesto savivaldybės tarybos 2015 m. liepos 10 d. sprendimo Nr. T2-172 „Dėl Klaipėdos miesto savivaldybės visuomeninės administracinių ginčų komisijos sudarymo“ pakeitimas.

Pranešėjas – M. Vitkus, Savivaldybės tarybos ir mero sekretorius. Aiškina, kad sprendimo projektu siekiama pakeisti Klaipėdos miesto savivaldybės tarybos visuomeninės administracinių ginčų komisijos sudėtį. Atsistatydinus Aivarui Vaiginiui iš Klaipėdos miesto savivaldybės tarybos visuomeninės administracinių ginčų komisijos, dėl asmeninių priežasčių, sprendimo projektu siūloma pakeisti komisijos sudėtį, taip pat skirti komisijos pirmininko pavaduotoją.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. liepos 10 d. sprendimo Nr. T2-172 „Dėl Klaipėdos miesto savivaldybės visuomeninės administracinių ginčų komisijos sudarymo“ pakeitimo:

„1. Pakeisti Klaipėdos miesto savivaldybės tarybos 2015 m. liepos 10 d. sprendimą Nr. T2‑172 „Dėl Klaipėdos miesto savivaldybės visuomeninės administracinių ginčų komisijos sudarymo“:

1.1. pakeisti 1 punktą ir jį išdėstyti taip:

„1. Sudaryti šios sudėties nuolatinę Klaipėdos miesto savivaldybės visuomeninę administracinių ginčų komisiją (toliau – Komisija) Klaipėdos miesto savivaldybės tarybos kadencijos laikotarpiui:

Rasa Bekėžienė, Klaipėdos apskrities vyriausiojo policijos komisariato Viešosios tvarkos biuro Prevencijos skyriaus viršininkė;

Kristina Gavrilenko, Klaipėdos miesto Versmės seniūnaitė;

Linas Jurevičius, Klaipėdos miesto ekologų klubo „Žalioji žemė“ narys;

Ruslan Schneiderat, Klaipėdos miesto Prekybos uosto seniūnaitis;

Aldona Staponkienė, Klaipėdos miesto savivaldybės tarybos narė.“;

1.2. papildyti 21 punktu:

„21. Skirti Komisijos pirmininko pavaduotoju Liną Jurevičių.“

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 26, prieš – 0, susilaikė – 1.

23. SVARSTYTA. Antikorupcijos komisijos pirmininko skyrimas.

Pranešėjas – M. Vitkus, Savivaldybės tarybos ir mero sekretorius. Aiškina, kad sprendimo projektu siūloma skirti Antikorupcijos komisijos pirmininką. Savivaldybės taryba savo įgaliojimų laikui sudaro Antikorupcijos komisiją. Savivaldybės taryba šios komisijos pirmininką mero teikimu skiria iš tarybos narių. Jeigu yra paskelbta savivaldybės tarybos mažuma (opozicija), Antikorupcijos komisijospirmininko kandidatūrą meras teikia savivaldybės tarybos mažumos (opozicijos) siūlymu reglamento nustatyta tvarka. Jeigu savivaldybės tarybos mažuma (opozicija) nepasiūlo Antikorupcijos komisijos pirmininko kandidatūros, Antikorupcijos komisijos pirmininką savivaldybės taryba skiria mero teikimu.

Informuoja, kad „Puteikis Plius“ frakcija kandidate į Antikorupcijos komisijos pirmininko pareigas pasiūlė N. Puteikienę, Tėvynės sąjungos–Lietuvos krikščionių demokratų frakcija –   
R. Didžioką.

V. Grubliauskas sako, kad palieka Tarybai teisę spręsti, kurią kandidatūrą iš dviejų atrinkti ir dėl jos patvirtinimo balsuoti.

V. Titovas sako, kad pritaria N. Puteikienės kandidatūrai.

L. Girskienė siūlo kandidatūros atrinkimo procedūrą vykdyti slaptu balsavimu.

R. Taraškevičius siūlo kandidatūros atrinkimo procedūrą vykdyti atviru balsavimu.

V. Grubliauskas siūlo apsispręsti dėl pritarimo L. Girskienės siūlymui kandidatūros atrinkimo procedūrą vykdyti slaptu balsavimu. Balsavimu (už – 4, prieš – 18, susilaikė – 5) nepritarta siūlymui.

A. Vildžiūnas prašo, kad abu kandidatai, prieš atrenkant vieną, prisistatytų.

Prisistato N. Puteikienė ir R. Didžiokas.

V. Grubliauskas siūlo apsispręsti dėl Antikorupcijos komisijos pirmininko kandidatūros atrinkimo iš dviejų pateiktų ir balsuoti už kiekvieną atskirai.

Siūlo apsispręsti dėl R. Didžioko kandidatūros teikimo į Antikorupcijos komisijos pirmininko pareigas. Balsuota (už – 23, prieš – 0, susilaikė – 3).

Siūlo apsispręsti dėl N. Puteikienės kandidatūros teikimo į Antikorupcijos komisijos pirmininko pareigas. Balsuota (už – 5, prieš – 12, susilaikė – 10).

Balsavimu nuspręsta į Antikorupcijos komisijos pirmininko pareigas teikti R. Didžioko kandidatūrą.

V. Grubliauskas siūlo apsispręsti dėl pritarimo skirti R. Didžioką Antikorupcijos komisijos pirmininku.

Balsavimu (už – 25, prieš – 0, susilaikė – 0) Antikorupcijos komisijos pirmininku skiriamas – R. Didžiokas.

V. Grubliauskas siūlo apsispręsti dėl pritarimo sprendimo projektui su papildymu.

NUSPRĘSTA. Pritarti sprendimo projektui. Priimti sprendimą dėl Antikorupcijos komisijos pirmininko skyrimo:

„1. Skirti Antikorupcijos komisijos pirmininku Rimantą Didžioką.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaikė – 0.

24. SVARSTYTA. Pritarimas dalyvauti projekte „Pažink vakarų krantą“ partnerio teisėmis.

Pranešėja – V. Jakubauskytė-Andriulienė, Tarptautinio ryšių, verslo plėtros ir turizmo skyriaus vedėja. Aiškina, kad sprendimo projektu yra siekiama gauti Klaipėdos miesto savivaldybės tarybos pritarimą dalyvauti projekte „Pažink Vakarų krantą“ partnerio teisėmis pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonės „Prioritetinių turizmo plėtros regionų e-rinkodara“ ir pasirašyti jungtinės veiklos sutartį tarp Klaipėdos, Kretingos, Šilutės rajono, Neringos, Palangos, Klaipėdos miestų savivaldybių.

A. Barbšys sako, kad sutarties projektas yra labai abstraktus, todėl neaišku, kas ir kokiose vietose bus daroma.

NUSPRĘSTA. Pritarti sprendimo projektui. Priimti sprendimą dėl pritarimo dalyvauti projekte „Pažink vakarų krantą“ partnerio teisėmis:

„1. Pritarti Klaipėdos miesto savivaldybės administracijos dalyvavimui projekte „Pažink Vakarų krantą“ partnerio teisėmis pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę Nr. 05.4.1-LVPA-K-808 „Prioritetinių turizmo plėtros regionų e‑rinkodara“.

2. Pritarti Jungtinės veiklos (partnerystės) sutarties projektui (pridedama).

3. Įgalioti Klaipėdos miesto savivaldybės administracijos direktorių pasirašyti 2 punkte nurodytą sutartį ir kitus dokumentus, susijusius su 1 punkte nurodytu projektu.

4. Užtikrinti 15 % Klaipėdos miesto savivaldybės administracijai patvirtintos projekto vertės indėlį projekto įgyvendinimo bendrajam finansavimui ir 85 % projekto veikloms vykdyti.

5. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaikė – 1.

25. SVARSTYTA. Pritarimas dalyvauti projekte „Gynybinio ir gamtos paveldo keliai“ partnerio teisėmis.

Pranešėja – V. Jakubauskytė-Andriulienė, Tarptautinio ryšių, verslo plėtros ir turizmo skyriaus vedėja. Aiškina, kad sprendimo projektu yra siekiama gauti Klaipėdos miesto savivaldybės tarybos pritarimą dalyvauti projekte „Gynybinio ir gamtos paveldo keliai“ partnerio teisėmis pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonės „Prioritetinių turizmo plėtros regionų e-rinkodara“.

Informuoja, kad sprendimo projektas buvo svarstytas dviejuose komitetuose. Finansų ir ekonomikos komitete gavo pastabą dėl objektų, todėl buvo patikslintas aiškinamasis raštas, kuriame aiškiau išvardinta, kokie objektai yra numatyti viešinti. Tai nėra baigtinis objektų sąrašas ir jis, pasitarus su istorikais, dar bus tikslinamas.

V. Vareikis sako, kad sprendimo projektui reikia pritarti, nors jame ir yra neaiškumų. Svarbiausia problema, kas realizuos šį projektą. Pagrindinis projekto partneris ir vykdytojas – Kauno miesto savivaldybė, todėl būtina, kad ne vien Kauno istorikai spręstų, kokius objektus viešinti. Visų miestų istorikai turi konsultuotis, visų projekto partnerių dalyvavimas turi būti lygiavertis. Taip pat sako, kad Antrojo pasaulinio karo metu žuvusių karių palaidojimo vietą į sąrašą neabejotinai reikia įtraukti.

A. Cesiulis sako, kad pritaria projekto formatui ir turiniui, taip pat pritaria, kad labai svarbu, kas realizuos projektą. Kapus reikia visus prižiūrėti, nežiūrint kieno jie yra.

A. Barbšys sako, kad nėra prieš karių kapų tvarkymą, tačiau yra prieš tai, kad yra išskirti vieni kapai.

N. Puteikienė pritaria šiam projektui, tačiau mano, kad ne tik su turizmu susiję projektai, bet ir projektai susiję su kultūra, turėtų būti svarstomi ir Kultūros, švietimo ir sporto komitete.

L. Kavaliauskas sako, kad projekto pavadinimas – „Gynybinio ir gamtos paveldo keliai“, todėl siūlo į planuojamų viešinti objektų sąrašą neįtraukti jokių kapinių. Mano, kad pilnai pakanka karinių ir gynybinių objektų.

V. Titovas siūlo pritarti pateiktam sprendimo projektui.

NUSPRĘSTA. Pritarti sprendimo projektui. Priimti sprendimą dėl pritarimo dalyvauti projekte „Gynybinio ir gamtos paveldo keliai“ partnerio teisėmis:

„1. Pritarti Klaipėdos miesto savivaldybės administracijos dalyvavimui projekte „Gynybinio ir gamtos paveldo keliai“ partnerio teisėmis pagal 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę Nr. 05.4.1-LVPA-K-808 „Prioritetinių turizmo plėtros regionų e-rinkodara“.

2. Užtikrinti 15 % Klaipėdos miesto savivaldybės administracijai patvirtintos projekto vertės indėlį projekto įgyvendinimo bendrajam finansavimui ir 85 % projekto veikloms vykdyti.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 1, susilaikė – 0.

26. SVARSTYTA. Klaipėdos miesto savivaldybės tarybos 2015 m. gruodžio 22 d. sprendimo Nr. T2-349 „Dėl paviršinių (lietaus) nuotekų tinklų ir įrenginių tvarkytojo paskyrimo“ pakeitimas.

Pranešėja – I. Šakalienė, Miesto tvarkymo skyriaus vedėja. Aiškina, kad sprendimo projektu siūloma pakeisti Klaipėdos miesto savivaldybės tarybos sprendimo Nr. T2-349 „Dėl paviršinių (lietaus) nuotekų tinklų ir įrenginių tvarkytojo paskyrimo“ antraštę ir 1 p., išbraukiant perteklinius žodžius, pavedant AB „Klaipėdos vanduo“ atlikti visas įstatymu numatytas paviršinių nuotekų tvarkytojo funkcijas.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. gruodžio 22 d. sprendimo Nr. T2-349 „Dėl paviršinių (lietaus) nuotekų tinklų ir įrenginių tvarkytojo paskyrimo“ pakeitimo:

„1. Pakeisti Klaipėdos miesto savivaldybės tarybos 2015 m. gruodžio 22 d. sprendimą Nr. T2-349 „Dėl paviršinių (lietaus) nuotekų tinklų ir įrenginių tvarkytojo paskyrimo“:

1.1. pakeisti antraštę ir ją išdėstyti taip:

„DĖL PAVIRŠINIŲ NUOTEKŲ TVARKYTOJO PASKYRIMO“;

1.2. pakeisti 1 punktą ir jį išdėstyti taip:

„1. Paskirti nuo 2016 m. sausio 1 d. akcinę bendrovę „Klaipėdos vanduo“ paviršinių nuotekų tvarkytoja Klaipėdos mieste, Klaipėdos miesto savivaldybės teritorijoje.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 23, prieš – 0, susilaikė – 0.

Posėdžio pabaiga – 15.30 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė, tel. 39 60 69

2016-03-22